## Odluka o općinskim porezima općine Podbablje

### NN 8/2006 (18.1.2006.), Odluka o općinskim porezima općine Podbablje

# OPĆINA PODBABLJE

**197**

Na temelju članka 30. Zakona o financiranju
jedinica lokalne sa­mouprave i uprave (»Narodne
novine« br. 117/93, 69/97, 33/00 i 51/01) i članka
67. Statuta Općine Podbablje (»Službeni glasnik
Općine Podbablje« 1/01) Općinsko vijeće Općine Podbablje je na III. sjednici održanoj 29. 12. 2005.
donijelo

## ODLUKU

### O OPĆINSKIM POREZIMA OPĆINE PODBABLJE

I. OPĆE ODREDBE

Članak 1.

Ovom Odlukom se utvrđuje stopa, visina te način
obračuna i pla­ćanja
općinskih poreza, što su vlastiti prihodi općine Podbablje.

II. VRSTE POREZA

Članak 2.

Općinski porezi su:

1. prirez poreza na dohodak

2. porez na potrošnju

3. porez na tvrtku ili naziv.

PRIREZ POREZU NA DOHODAK

Članak 3.

Prirez porezu na dohodak plaćaju svi obveznici poreza
na dohodak koji imaju prebivalište na području općine Podbablje.

Osnovica prireza porezu na dohodak je porez na
dohodak ostva­ren od obveznika. Prirez porezu na
dohodak utvrđuje se po stopi od 6%.

POREZ NA POTROŠNJU

Članak 4.

Porez na potrošnju plaća se na potrošnju
alkoholnih pića (prirodna pića, specijalna vina, vinjak, rakiju i žestoka
pića), piva i bez­alkoholnih pića. Porez na potrošnju plaća se po stopi 3%.

Članak 5.

Obveznici poreza na potrošnju su pravne i
fizičke osobe koje pružaju ugostiteljske usluge na području općine Podbablje.

Članak 6.

Porez na potrošnju alkoholnih i bezalkoholnih
pića obveznik poreza obračunava i plaća na način i u rokovima propisanim
Zakonom o porezu na promet proizvoda i usluga.

Osnovicu poreza na potrošnju čini prodajna
cijena pića koja se proda u ugostiteljskim objektima.

POREZ NA TVRTKU ILI
NAZIV

Članak 7.

Porez na tvrtku ili naziv plaćaju godišnje
pravne i fizičke osobe koje su obveznici poreza na dobit ili poreza na dohodak
i registrirani su za obavljanje djelatnosti, u sljedećim iznosima:

1.
poduzeća s područja industrije, poljoprivrede,

            šumarstva, graditeljstva i
prometa                           280,00 kn

2.
poduzeća koja obavljaju promet roba i usluga

            s područja
trgovine                                                280,00 kn

3.
poduzeća iz područja ugostiteljstva i turizma           280,00 kn

4.
poduzeća iz područja financija i osiguranja              580,00 kn

5.
komunalna javna poduzeća                                     280,00 kn

6.
obrtnici svih djelatnosti
                                         280,00 kn.

Članak 8.

Porez na tvrtku ili naziv plaća se u roku 15
dana od dana dostave rješenja kojim je porez utvrđen.

Poduzeća ili obveznici koji su u statusu
mirovanja oslobađaju se u cijelosti naplate poreza.

PRIJELAZNE I ZAVRŠNE
ODREDBE

Članak 9.

Općina Podbablje
poslove utvrđivanja, evidentiranja, nadzora i naplate općinskih poreza
propisanih ovom odlukom u cijelosti prenosi na Poreznu upravu u Imotskom.

Članak 10.

Danom stupanja na snagu ove Odluke prestaje
važiti Odluka o općinskim porezima općine Podbablje –
»Službeni glasnik Općine Pod­bablje« br. 1/03.

Članak 11.

Ova Odluka stupa na snagu danom objave u
»Narodnim novinama«, a primjenjuje se od 1. veljače 2006.

Klasa: 410-01/ 1/01-05/1

Urbroj: 2129 -05/01-05

Drum, 30. prosinca 2005.

Predsjednica Vijeća

**Vesna Žužul**, v. r.

Odluka, NN 8/2006-197